सेमीफाइनल में वर्ल्ड नंबर-1 अल्कारेज को हराया; खिताबी मुकाबला रूड से
जिस मैच का सबको बेसब्री से इंतजार था, वो आखिरका खत्म हुआ। वर्ल्ड नंबर 1 कार्लोस अल्कारेज को 22 बार के ग्रैंड स्लैम विजेता के हाथों हार झेलनी पड़ी है। इसके साथ ही, जोकोविच ने पिछले साल मैड्रिड ओपन में मिली हार का बदला भी
सर्बिया के स्टार टेनिस खिलाड़ी नोवाक जोकोविच फ्रेंच ओपन के सेमीफाइनल मुकाबले में वर्ल्ड नंबर-1 कार्लोस अल्कारेज को हराकर 7वीं बार टूर्नामेंट के फाइनल में पहुंच गए हैं। 22 बार के ग्रैंड स्लैम विजेता जोकोविच ने सेमीफाइनल में अल्कारेज को 6-3, 5-7, 6-1, 6-1 से हराया।
इसके साथ ही, जोकोविच ने पिछले साल मैड्रिड ओपन में मिली हार का बदला भी ले लिया है। इस जीत के साथ ही जोकोविच वर्ल्ड रैंकिंग नंबर-3 से वर्ल्ड नंबर-वन पर भी पहुंच गए हैं।
अल्कारेज के खिलाफ जोकोविच ने पहला सेट 6-3 से जीता था। अगले सेट में वापसी करते हुए अल्कारेज ने 7-6 से अपने नाम किया। जोकोविच ने अगले दो सेट न केवल जीते बल्कि अल्कारेज को एकतरफा हराया। अल्कारेज अगले दो सेट में केवल 1-1 गेम ही अपने नाम कर पाए। हालांकि, अल्कारेज चोट के बाद भी अंत तक मुकाबले में बने रहे।
नडाल के बाद सबसे ज्यादा फ्रेंच ओपन फाइनल खेलने वाले खिलाड़ी बने जोकोविच
जोकोविच रविवार को अपने करियर में 7वीं बार फ्रेंच ओपन फाइनल खेलते नजर आएंगे। वे राफेल नडाल के बाद फ्रेंच में सबसे ज्यादा बार फाइनल में पहुंचने वाले दूसरे खिलाड़ी हैं। अब तक खेले 6 फाइनल में जोकोविच ने दो (2016, 2021) बार खिताब अपने नाम किया है।
नडाल फ्रेंच ओपन के बादशाह हैं। उन्होंने 14 बार फाइनल खेला और सभी जीते हैं। जोकोविच को तीन बार फाइनल में नडाल ने (2012, 2014 और 2020) में हराया है और एक बार स्टेन वावरिंका (2015) ने शिकस्त दी है।
जोकोविच सबसे ज्यादा ग्रैंड स्लैम जीतने में नडाल को छोड़ सकते हैं पीछे
जोकोविच 11 जून को रिकॉर्ड 22 बार के ग्रैंड स्लैम विजेता राफेल नडाल को पीछे छोड़ 23वें ग्रैंड स्लैम जीतने की कोशिश करेंगे। फिलहाल वह नडाल के साथ संयुक्त रूप से पहले स्थान पर हैं। दोनों खिलाड़ियों ने 22-22 बार ग्रैंड स्लैम को जीता है। फाइनल में जोकोविच का सामना नॉर्वे के कैस्पर रूड से होगा। उन्होंने सेमीफाइनल में जर्मनी के एलेक्जेंडर ज्वेरेव को 6-4, 6-3, 6-0 से हराया। रूड पिछली बार के रनरअप हैं।
4 साल में तीसरी बार फ्रेंच ओपन फाइनल में स्वातेक
प्रथम सीड इगा स्वातेक ने फ्रेंच ओपन के फाइनल में जगह बनाई। वो फ्रेंच ओपन के फाइनल में तीसरी बार पहुंची हैं। स्वातेक ने सेमीफाइनल में ब्राजील की हदाद माइया को 6-2, 7-6 से हराया। उन्होंने लगातार चौथे साल में तीसरी बार इस टूर्नामेंट के फाइनल में जगह बनाई है।